Source: https://www.romaniansoccer.ro/stiri/63389/vasile-gheorghe-nu-meritam-sa-jucam-in-play-off.htm
Timestamp: 2019-07-20 17:38:13+00:00

Document:
Vasile Gheorghe: Nu meritam sa jucam in play-off!
CSM Politehnica Iași 26.02.2017 - 14:59
CSM Politehnica Iaşi a organizat ieri o conferinţă de presă la care au participat antrenorul principal al echipei, Eugen Neagoe şi fotbalistul Vasile Gheorghe. Ambii şi-au exprimat dezamăgirea faţă de startul modest din acest an. "Nu trecem printr-o perioadă prea grozavă. Ne-am pus mari speranţe în începerea campionatului, eram entuziaşti după pregătirea de iarnă, ne doream să câştigăm primele meciuri, însă am făcut un singur punct în două meciuri. Puteam să câştigăm ambele meciuri, şi cu Pandurii şi cu Timişoara, însă n-am reuşit, din mai multe cauze", a spus tehnicianul, care a fost completat de Gheorghe: "Nu trebuie să mai prounţăm cuvântul play-off. Am vrut să ajungem acolo, prin declaraţii, prin ceea ce am făcut în afara terenului, însă n-am reuşit. Am obţinut un singur punct din meciuri cu echipe accesibile, nu merităm să jucăm în play-off".
Cei doi au dat asigurări că echipa este concentrată înaintea sprintului de final al sezonului regulat. "Ne aşteaptă o săptămână de foc, cu trei meciuri, primele dintre ele acasă, cu două echipe bune, care, probabil, vor ajunge în play-off. Trebuie să obţinem cât mai multe puncte din ele. Nu mă gândesc acum la play-out, ci la meciul următor, cu CFR şi la ce trebuie făcut pentru a obţine trei puncte", a declarat Neagoe, în timp ce mijlocaşul care l-a însoţit la conferinţă a precizat: "Suntem în faţa unei săptămâni importante, cu meciuri unul mai greu decât celălalt. Cel mai important este primul, cu CFR. Cunoaştem echipa clujeană, are jucători buni, atât individual cât şi ca echipă, însă noi trebuie să ne concentrăm şi să producem prima victorie din acest an".
În ciuda startului slab, ieşenii cred că au puterea de a se redresa. "N-avem timp pentru scuze, trebuie să ne gândim la viitor. Locul VII, pe care-l putem obţine, depinde doar de rezultate" a punctat Neagoe, Vasile Gheorghe adăugând: "Lipsa de constanţă ne-a făcut să pierdem play-offul. Concentraţi, am bătut orice echipă, neconcentraţi, am avut probleme cu orice echipă. Play-out-ul va fi o competiţie aprigă. Nu ne vor aştepta meciuri uşoare. Dacă vom fi la fel de serioşi ca anul trecut, încrezători, cred că nu vom avea probleme să ne clasăm pe locul 7, obiectivul secundar al echipei".
În vederea partidei contra CFR Cluj, care se va disputa luni, cu începere de la ora 20:30, CSM va intra mâine în cantonament. În curs de o săptămânâ, Iaşul va mai juca joi restanţa cu Astra Giurgiu, din etapa a 23-a şi lunea următoare, la Voluntari, în ultima etapă a sezonului regulat.
Grahovac revine în vestiar
Aseară, conducerea CSM Politehnica Iaşi a decis ca portarul Branko Grahovac să fie reprimit la echipă. "Am discutat cu Branko, m-a asigurat că a înţeles că a greşit şi că nu va mai avea abateri disciplinare în viitor. Sâmbătă dimineaţă va reveni la echipă, se va antrena alături de colegii lui şi nu se va mai pregăti separat. Antrenorul Eugen Neagoe va decide dacă îl va coopta în lotul pentru meciul cu CFR Cluj", a declarat preşedintele CSM, Florin Prunea.
Reamintim, Grahovac a fost suspendat săptămâna trecută după ce a avut mai multe abateri disciplinare: a plecat în Bosnia, deşi trebuia să rămână în Iaşi, a lipsit nemotivat de la un antrenament, a avut un limbaj deplasat faţă de Neagoe şi a şutat mai multe mingi peste gardul terenului de antrenament, trei nefiind recuperate. Fotbalistul va plăti o amendă de circa 2.600 de lei, oficialii CSM spunând că Grahovac a mai avut în trecut şi alte ieşiri nelalocul lor. Portarul şi-a cerut scuze pentru ultimele abateri.
Taguri: Vasile Gheorghe CSM Politehnica Iasi CFR Cluj play-off

References: CSM 

CSM 
 CSM 
 CSM 
 CSM 
 CSM